Արա Նաջարյան

**Արա Ջեյմս Նաջարյան** (, ), ամերիկահայ պետական և քաղաքական գործիչ, փաստաբան, քաղաքային խորհրդի նախկին անդամ։ 4 անգամ զբաղեցրել է Կալիֆոռնիա նահանգի Գլենդել քաղաքի քաղաքապետի պաշտոնը։ Լինելով հայկական ծագմամբ ամերիկացի քաղաքական գործիչ՝ հանդես է եկել տարբեր առաջարկություններով և նախաձեռնություններով Գլենդելի քաղաքային կյանքին հայ համայնքի ինտեգրման և ներկայացվածության ապահովման համար։ 2010 թվականին հրավիրվել է մասնակցելու ՀՀ նախագահ Սերժ Սարգսյանի հետ հանդիպմանը, որն այդ ժամանակ այցով գտնվում էր Միացյալ Նահանգներում։ Մշտապես հանդես է գալիս հայ-ամերիկյան կապերի ամրապնդման օգտին՝ առաջարկելով սերտացնել ԱՄՆ-Հայաստան հարաբերությունները, հատկապես՝ 2018 թվականի գարնանը տեղի ունեցած Թավշյա հեղափոխությունից հետո։

## Կենսագրություն
Նաջարյանը ծնվել և մեծացել է Օհայո նահանգում։ Նրա ծնողները՝ Վարդգես և Մերի Նաջարյանները բժիշկներ էին ու զբաղվում նաև բարեգործությամբ։ Մինչ Փենսիլվանիայի Բաքնելի համալսարան ընդունվելը, երկու տարի խաղացել է նույն համալսարանի ֆուտբոլային թիմում։

1980 թվականին ծնողների հետ միասին տեղափոխվել է Գլենդել՝ շարունակելով կրթությունը Արևմտյան քոլեջում (), որտեղ հանդիպել է նաև ԱՄՆ ապագա նախագահ Բարաք Օբամային։ 1982 թվականին Նաջարյանը ստացել է տնտեսագիտության բակալավրի աստիճան, իսկ 1985 թվականին ավարտել ասպիրանտուրան Լոս Անջելեսում տեղակայացված Հարավային Կալիֆոռնիայի համալսարանի Ջեյմս Գուլդի անվան իրավունքի դպրոցում։

## Փաստաբանական գործունեություն
1983-1984 թվականներին որպես դատական գործավար աշխատել է Լոս Անջելեսի շրջանային փաստաբանական գրասենյակի Թմրանյութերի բաժնում և Գլենդելի մասնաճյուղում։ 1988-1998 թվականներին էլ եղել է «Նաջարյան և Վիրջիլիո» իրավաբանական ընկերության գործընկեր փաստաբան, որը գործում էր Կալիֆոռնիա նահանգի Գլենդել քաղաքում։ 1998 թվականից ունի սեփական փաստաբանական ընկերությունը, որը ևս տեղակայված է Գլենդելում։ 1992 թվականից էլ աշխատում է Լոս Անջելեսի և Գլենդելի բարձր դատարաններում՝ որպես փոխարինող դատավոր։ Երկու դատարաններում էլ պարբերաբար հանդես է գալիս որպես արբիտր և վեճերի լուծման մասնագետ։

## Հանրային ծառայություն
### Կարիերան մինչև քաղաքականություն մտնելը
1996-2022 թվականներին աշխատել է Գլենդելի տրանսպորտի և ավտոկայանատեղիների հարցերով հանձնաժողովում։ Ընդ որում, 2000-2001 և 2002-2003 թվականներին ղեկավարել է այդ հանձնաժողովը։ 1998-2005 թվականներին աշխատել է նաև Գլենդելում կարճ հեռավորությունների տարանցիկ փոխադրումների պլանավորման և Սան Ֆերնանդոյի ճանապարհային միջանցքի գծանշման հանձնաժողովներում։

### Քաղաքական կարիերա
2005 թվականի ապրիլից աշխատում է Գլենդելի քաղաքապետարանում։ 2007-2008, 2010-2011, 2015-2016 և 2019-2020 թվականներին զբաղեցրել է Գլենդելի քաղաքապետի պաշտոնը։

2016 թվականին Նաջարյանը պարտվել է Շրջանային վերահսկողական մարմինների խորհրդի ընտրությունների ժամանակ, չնայած այն հանգամանքին, որ ուներ Ընտրողներ հանուն բնության պահպանության լիգայի աջակցությունը։

### Համայնքային ծառայություն
Նաջարյանը Լոս Անջելեսի շրջանային տրանսպորտի դեպարտամենտի տնօրենների խորհրդի անդամ է։ 2009-2010 թվականներին գլխավորել է Լոս Անջելեսի շրջանային տրանսպորտային գործակալությունը։ 2006 թվականից նաև Հարավային Կալիֆոռնիայի տարածաշրջանային երկաթուղային վարչության (Metrolink) տնօրենների խորհրդի անդամ է։ 2012-2013 թվականներին գլխավորել է Գլենդելի բնակարանային հարցերով վարչությունը, 2009-2010 թվականներին՝ Գլենդլի վերազարգացման գործակալությունը, ինչպես նաև Գլենդելի տրանսպորտի և ավտոկայանատեղների հարցերով հանձնաժողովը։ Նա նաև Սան Ֆերնանդոյի հովտի վարչակազմերի խորհրդի անդամ է, խորհրդի գործող փոխնախագահ, իսկ նախկինում զբաղեցրել է նաև խորհրդի նախագահի պաշտոնը։ Անդամակցում է նաև Լոս Անջելեսի ագլոմերացիայի տրանսպորտային վարչության տնօրենների խորհրդին, իսկ 2010-2011 թվականներին գլխավորել է այդ խորհուրդը։

2003-2005 թվականներին եղել է Գլենդելի համայնքային քոլեջի հոգաբարձուների խորհրդի անդամ։

1984 թվականից ի վեր «Բժշկական օգնություն հայերին» հասարակական կազմակերպության տնօրենն է։

2003 թվականից սկսած նաև Գլենդելում գործող Սուրբ Ընտանիքի միջնակարգ դպրոցի հոգաբարձուների խորհրդի անդամ է։

## Անձնական կյանք
Նաջարյանն ամուսնացած է լատինաամերիկացի հեռուստամեկնաբան և թղթակից Պալմիրա Պերեզի հետ։ Զույգն ունի երկու երեխա։

## Ծանոթագրություններ

## Արտաքին հղումներ
* City of Glendale, CA: Glendale Mayors
* Metrolink Board of Directors

 
Կատեգորիա:Ամերիկահայ քաղաքական գործիչներ
Կատեգորիա:Գլենդելի քաղաքապետներ